钦定古今图书集成/方舆汇编/职方典/第1297卷 > 《游汤泉记》唐·庚
## 钦定古今图书集成/方舆汇编/职方典/第1297卷 > 《游汤泉记》唐·庚

过水北十馀里，得白水山。山行一里许，得佛迹院。院
中涌二泉，其东所谓汤泉，其西雪如也。二泉相去步
武间，而东泉热甚，殆不可触，指以西泉解之，然后调
适可浴。意山之出二泉，专为浴者计哉？或说“炎州地
性酷烈，故山谷多汤泉。”或说“水出硫黄，地中即温”，初
不问南北。今临潼汤泉乃在正西，而炎州馀水，未必
“皆热”，则地性之说，固已失之。然以硫黄置水中，水不
能温，则硫黄之论亦未为得。吾意汤泉在天地间自
为一类，受性本然，不必有待然后温也。凡物各求其
类，而水性尤耿介，得其类则虽数千万里而伏流相
通，非其类，则横绝径过十字旁午而不相入，故二泉
之间不能容寻丈，而炎凉特异如此，盖亦无足怪者。
吹气为寒，呵气为温，而同出于一口，此其证也。临潼
之水，在开元、天宝时最为知名，恩幸宠遇，震动一时。
然自是以来，是非口语亦纷纷矣。此泉出东南万里
外，非山僧野叟之所游嬉，则骚人迁客之所啸咏，宠
辱何自而至哉？